Em Schteddelmann sei Wunsch

Ich wott, ass ich en Bauer waer,

Un hett en Bauerei;

Hett griene Geil un geele Kieh,

Un groosse, schwatze Sei.

Ich wott, ich hett en Bauerei

An Tulpehocke Grick,

Dann deet ich Keffer schiesse geh

Im Siessgrummbiere Schtick.

Die Rauwe uff de Weezebeem,

Der haarich Hinkelfloh,

Der Grautwarm an de Hickerniss,

Die Leis am Paschingschtroh,

Des Schtofft misst all ans Draewle geh,

Wann ich en Bauer waer.

Mit Paris Green un Pulwerbix,

Do gingt ich iwwer sie her!

Ich fang en nei-i Faeschen aa,

Im Winder mach ich's Hoi.

Wann's heess iss, bleib ich aus der Sunn

Un fress die Kascheboi.

Ich grick mir'n weissi Schmierkeeskuh

En Hof voll Ginnigens,

En mechdicher Rotriewebaam

Un patentledder Fens.

Die Hinkel halt ich in der kich,

Der Seischtall vor der Dier;

Grick Rock un Hosse vun Kaduu,

Un Kallers vun Babier.

En brinselbrauner Muulibull

Muss in der Scheierhof,

Alpaca Hinkel, Baarzatt Hund,

Un Kochin Schaenghei Schoof.

Ich bau uff meinre Bauerei

En rodes Schweitzerhaus;

Ich mach mei ganser Gaarde rum

Un seeh'n mit Wallniss naus.

O, wann ich doch en Bauer waer,

Un hett en Bauerei,

Un hett en groossi, dicki Fraa

Dann wett ich Bauer sei.

Ich kaaf mir'n groossi Bauerei

Datt drunne an der Schtadt,

Un such mir'n groossi, deitschi Fraa

Die hot aa viel verschtand.

Sie binnt kee Blech in ihre Haar

Un kummt net so grooss raus,

Un wann sie aa en bissel dutt,

Dann macht's yo gaar nix aus.

(Ezra Grumbine)

Abdeeling:Pennsylvanisch-deitsche Schtories unn Gedichder